BENJAMIN NAWKA
Pong! Hladajće, kak daloko je kork z bleše wulećał! Hač do Haslowskeho hosćenca! Kelko ludźi tu jenož je – je kopate połne! Serbske chorhojčki na blidach, kamery wot BBC a CNN, cyła pěstowarnja hrajkacych so dźěći, před domom awta a busy ze značkami PF, S, HN, BB, ES a MOS ... Njerěčo wo airbusu na Budyskim lětanišću z napismom »20th anniversary of Sorbian get2gethers in Stuttgart«. Sčinju foto z handyjom a widźu, zo je baterija mojeho aparata dla jednoho miliona likeow na Facebooku a dweju milionow viewow pola YouTube w běhu mjeńšin prózdna. To drje su wuhlady! A najlěpši dopokaz za to, zo so naš marketing pomału wupłaći. Na to najprjedy jónu: K strowosći!
Tak abo jara podobnje by móhł wupadać zjězd Serbskeho blida Stuttgart w lěće 2026. Třidnjowski swjedźeń z přećelemi a swójbnymi z a we Łužicy, swjećo a radujo so nad rěču a kulturu, dobrej rozmołwu a so rozšěrjacym słowoskładom. Wažny to aspekt w globalizowacym so swěće, přetož jenož trajne dalewuwiće našeje maćeršćiny zdźerži ju atraktiwnu za generaciju Y abo tak mjenowanych millenials. (Wo »jabłukowym ja-telefonje 18S« a »rozšěrjenej reality« dyrbimy pak hišće raz chutnje porěčeć).
Sprawnje prajene wjeselu so wězo tež, hdyž so w běhu a za dźesać lět dale ze znatymi a nowymi Serbami, přećelemi Serbow a serbsce wuknjacymi cyle normalnje tež w małkim kruhu zetkawamy, mojedla tež spontanje bjez wulkeho trara abo wabjenja – slěbroklinčne serbske słowa wšudźe słodźa! A ze Stuttgartom njejsmy wězo tež tajcy dogmatiscy: Jeli so hodźi, so radlubje tež do wšěch štyrjoch wobzorosměrow na puć podamy. Serb ma drje pućowansku žiłku w sebi (hlej štwórta stacija).
Naposledk pak přemysluju hišće raz wo titulu šesteje (a poslednjeje stacije w Rozhledźe) a widźu, zo je drje trochu zamylacy. »Grand« – haj. »Finale« ... ně. Dokelž finale našeho serbskeho blida poprawom nochcu. (Nimo toho tči w serbšćinje w słowje finALE hižo znapřećiwjenje. Mudra wěc!) W tym zmysle: Wutrobny dźak wšěm sobustawam, přećelam a zajimcam! Pokukńće jónu nimo! Z Łužicy je jenož šěsć hodźin z ćahom abo awtom, wo wjele mjenje z hudźbu Jankahanka. A jeli je časowje woprawdźe wusko: Na Budyskim lětanišću steji ... Na, wy žno wěsće.
fuv_Latn szl_Latn szl_Latn szl_Latn szl_Latn